पशुओं की तरह अब मनुष्य भी हरियाली की तरफ लौट रहे हैं!
इस साल कम से कम 23 हाथियों ने खुद को नए घर में शिफ्ट किया है। ये मेहमान इन गर्मियों में गढ़चिरौली और गोंडिया जिले के पूर्वी क्षेत्रों में आरामदेह जीवन की खोज में छत्तीसगढ़ से आए थे और अब वे अपने पुराने घर नहींN. Raghuraman's column - Like animals, now humans are also returning to greenery!
इस साल कम से कम 23 हाथियों ने खुद को नए घर में शिफ्ट किया है। ये मेहमान इन गर्मियों में गढ़चिरौली और गोंडिया जिले के पूर्वी क्षेत्रों में आरामदेह जीवन की खोज में छत्तीसगढ़ से आए थे और अब वे अपने पुराने घर नहीं लौटना चाहते।
पिछले साल भी वे यहां आए थे, लेकिन बारिश के मौसम में लौट गए थे। लेकिन इस साल वे गोंडिया के नवेगांव में बने हुए हैं। माना जा रहा है कि छत्तीसगढ़ में हो रहा कोयले और लौह अयस्क का उत्खनन इन हाथियों के पलायन का कारण हो सकता है। विशेषज्ञों का मानना है कि आने वाले सालों में केंद्रीय और दक्षिणी छत्तीसगढ़ से हाथियों के और भी झुंड भोजन और पानी की तलाश में महाराष्ट्र चले आएंगे।
इसके विपरीत हम मनुष्य हमेशा एक अच्छे जीवन की खोज में छोटे कस्बों से मेट्रो सिटी की ओर पलायन करते हैं, जो हमें अधिक भौतिक सुविधाएं मुहैया कराती हैं, जबकि छोटे कस्बों में प्रकृति से मिलने वाले सुख-संतोष अधिक होते हैं। बीते चार सालों में एक अच्छे जीवन की हमारी परिभाषा बदल गई है।
वर्क फ्रॉम होम के अनुभव ने हममें से बहुतों को महसूस कराया कि भौतिक संसाधनों को जमा कर लेने की तुलना में प्रकृति का महत्व अधिक है। लेकिन आपके और मेरे जैसे वरिष्ठजन अब आलसी हो चुके हैं और चीजों पर हमारी निर्भरता इतनी बढ़ चुकी है कि हम छोटे कस्बों की ओर नहीं जाना चाहते।
इसके लिए हमारा बहाना यह होता है कि आपातकालीन स्थिति में मेट्रो शहरों में बेहतर स्वास्थ्य सुविधाएं उपलब्ध होती हैं, जबकि छोटे शहरों में बिजली की आपूर्ति भी नियमित नहीं होती। हालांकि अब यह तस्वीर बदल रही है। अब छोटे कस्बों में भी निर्बाध बिजली प्रदाय होता है, वहां इंटरनेट की अच्छी बैंडविड्थ है, बेहतर सड़कें बन रही हैं, बड़े अस्पताल उनमें अपनी शाखाएं खोल रहे हैं, तेजी से अपना दायरा बढ़ा रहे शैक्षिक संस्थान अब नई पीढ़ी को आकृष्ट कर रहे हैं कि वे टीयर-3 शहरों को अपना स्थायी निवास बना लें।
अगर आप पूछेंगे कि मुझे इसका पता कैसे चला तो ये रहा मेरा जवाब। सुंदरम होम फाइनेंस (एसएचएफ) के मात्र 10% ग्राहक ही टीयर-3 शहरों में हैं, लेकिन आने वाले तीन सालों में इनमें 25% की बढ़ोतरी की अपेक्षा है। इसलिए वे अपने टीयर-3 हाउसिंग मार्केट को लेकर बहुत गम्भीर हैं।
कम्पनी आंध्रप्रदेश के अनंतपुर और कुर्नूल, कर्नाटक में मैंगलौर और बेलगाम के निकट स्थित तीन कस्बों, तमिलनाडु के नामक्कल, थेनी और तेनकासी के साथ ही तेलंगाना के सातुपल्ली जैसे स्थानों पर टीयर-3 सेगमेंट के बाजार के रूप में फोकस कर रही है, क्योंकि ये टीयर-2 शहरों से 50 से 75 किमी के दायरे में होते हैं।
कोविड के बाद हाउसिंग सेक्टर ने शानदार वापसी की है और अकेले एसएचएफ के आय-व्यय में 70% का इजाफा हुआ है। प्रयागराज, ग्वालियर, जोधपुर, रायपुर, भुबनेश्वर, पोंडिचेरी, अलीगढ़, मुरादाबाद, रोहतक, उदयपुर, आणंद, फरीदाबाद, हासन, शिमला, रूड़की और शिलोंग सहित अनेक अन्य जगहों पर बैंकिंग गतिविधियों में भी बढ़ोतरी हुई है। अगर आप किफायती दरों पर रीयल एस्टेट की खोज में हैं, तो जल्दी से टीयर-3 शहरों की ओर रुख कर लीजिए, इससे पहले कि लोगों की भीड़ उस तरफ आए।
फंडा यह है कि अगर नई पीढ़ी की प्राथमिकताओं और वित्तीय संस्थाओं की भविष्य की योजनाओं से मिलने वाले संकेतों को मानें तो हरियाली से भरी जगहें न केवल पशुओं बल्कि मनुष्यों के लिए भी आने वाले कल की मंजिल साबित हो सकती हैं। वे उन जगहों को बस थोड़ा आधुनिक बना दे रहे हैं।